D Romantik isch e kulturgeschichtligi Epoche, wo d Ufklärig und dr Klassizismus abglöst het und vom Ändi vom 18. Johrhundert bis wiit in s 19. Johrhundert ine duurt het. Si het sich bsundrigs uf de Gebiet vo dr bildende Kunst (1790-1840), dr Literatur (1795-1848) und dr Musik (Chärnphase 1820-1850) güsseret. In dr Politik het d Romantik dr Nationalismus und dr Freiheitskampf verherrligt, isch denn aber meh und meh zun ere reaktionäre Geisteshaltig worde, wo anstatt vom nationale Freiheitsideal, wo die Französischi Revolution verbreitet gha het, ständischi, hüfig autokratischi Gsellschaftsforme as Ideal anegstellt het.